Diari Oficial de la Generalitat Valenciana


Sumari del DOGV 6357, del 17-09-2010 (2010/9798)

RESOLUCIÓ de 6 de setembre de 2010, de la direcció general d'Avaluació, Innovació i Qualitat Educativa i de la Formació Professional, per la qual es regula el programa experimental "Matemàtiques de cine" d'aplicació de bones pràctiques en centres educatius de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6357

Data del DOGV
:   17-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9798


Data del document
:   06-09-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * legislació
    * organització de l'ensenyament
    * alumne
    * centre d'ensenyament
    * alumnat
    * ensenyament secundari
    * mètode pedagògic

RESOLUCIÓ de 6 de setembre de 2010, de la direcció general d'Avaluació, Innovació i Qualitat Educativa i de la Formació Professional, per la qual es regula el programa experimental "Matemàtiques de cine" d'aplicació de bones pràctiques en centres educatius de la Comunitat Valenciana. [2010/9798]
A través de nombrosos estudis i indicadors es detecta la necessitat de millorar les taxes d'èxit escolar en l'educació bàsica. Això passa, entre altres factors, per dissenyar, experimentar i avaluar materials didàctics i estratègies d'actuació altament motivadores i estimulants, sobretot en les matèries instrumentals, que són les que permeten, en un grau major, aprendre a aprendre.
Així, les successives avaluacions diagnòstiques dutes a terme recentment en la Comunitat i l'estudi dels resultats d'avaluació remesos pels centres docents a l'administració Educativa ens diuen que l'ensenyança i l'aprenentatge de les Matemàtiques es revelen com un dels factors que més clarament correlacionen amb l'èxit o el fracàs escolar dels nostres estudiants, especialment en l'Educació Secundària Obligatòria.
Això justifica el desenrotllament de programes com este que perseguixen la millora del procés d'ensenyança i aprenentatge, la minoració del fracàs escolar i, per extensió, de les taxes d'abandó escolar prematur. Al mateix temps este programa a més pretén promoure la investigació i la innovació educativa com a principi de qualitat en l'atenció a l'alumnat, per a desenrotllar bones pràctiques que puguen ser difoses no sols entre els centres i el professorat participant sinó posteriorment entre tot el professorat de la Comunitat.
El present programa experimental s'inscriu en el marc del conveni subscrit entre la Generalitat Valenciana i el Ministeri d'Educació, per al desplegament de la Llei Orgànica, 2/2006, de 3 de maig, d'Educació, LOE.
Detectada una bona pràctica consistent en l'ús i maneig per part d'un equip de docents d'un material específic per a la impartició de l'àrea de Matemàtiques en els primers cursos de l'ESO que està obtenint bons resultats quantitatius (taxes d'aprovats) i qualitatius (millora de la motivació i l'interés per part de l'alumnat), procedix estudiar la seua viabilitat i aplicabilitat a l'àmbit de la Comunitat Valenciana, per la qual cosa, en virtut de les competències que li atribuïx el Decret 118/2007, de 27 de juliol, del Consell, pel qual s'aprova el reglament orgànic i funcional de la Conselleria d'Educació, i l'Orde de 29 de febrer de 2008, de la Conselleria d'Educació, de desplegament del reglament orgànic i funcional del citat departament, esta Direcció General d'Avaluació, Innovació, Qualitat Educativa i de la Formació Professional, resol:
Primer. Objecte del programa
El present programa té com a finalitat formar els docents i els centres participants en l'ús, l'aplicació, el desenrotllament i l'avaluació del material didàctic "Matemàtiques de Cine" elaborat per un equip de professors d'Educació Secundària, alhora que es proposa estudiar l'extrapolació de la referida bona pràctica a altres centres i contextos.
Tot això amb l'objectiu últim de minorar el fracàs escolar i millorar les taxes d'èxit en els centres que participen en el programa.
Segon. Descripció del programa i fases
1. El programa consistix en la utilització per part del professorat participant del referit material didàctic dissenyat per a facilitar al docent la impartició de l'àrea de Matemàtiques a l'alumnat dels primers cursos de l'ESO, des d'un enfocament metodològic eminentment lúdic, indagador, molt actiu i altament motivador.
2. Fases. El present programa es desenrotllarà en les fases següents:
1a. Formació del professorat participant en el maneig i l'ús del material didàctic "Matemàtiques de Cine" a través d'un curs d'almenys 30 hores de duració que es realitzarà en el període setembre-novembre del 2010. El citat curs contindrà entre altres els continguts següents:
- Les Matemàtiques en l'ESO.
- Programar, ensenyar i avaluar competències bàsiques.
- Noves tecnologies i ensenyança de les Matemàtiques.
- Metodologia didàctica i atenció a la diversitat.
- Cine i matemàtiques: exemples concrets i exercicis pràctics.
- Com utilitzar el cine i la televisió en l'ensenyança de les Matemàtiques.
- Avaluació dels aprenentatges i avaluació del programa.
2a. Ús i aplicació del referit material didàctic amb alumnat dels primers cursos de l'ESO durant almenys el segon quadrimestre del curs 2010- 2011. En esta fase el professorat participant comptarà amb l'assessorament i l'assistència en el seu lloc de treball de l'equip coordinador del programa.
3a. Avaluació de l'experiència i del seu impacte educatiu, durant els mesos de maig i juny del 2011.
Tercer. Participants
En el programa participaran un màxim de deu centres educatius d'Educació Secundària. Els directors/res hauran de presentar la instància de sol·licitud segons el model que s'arreplega en l'annex I d'esta resolució, abans del dia 30 de setembre del 2010. Per tal d'agilitzar el procediment de selecció remetran també i en el mateix termini, una còpia de la sol·licitud esmentada al número de fax: 96 197 00 20.
Quart. Certificació
Tant als docents com als directors i directores dels centres participants els serà reconegut un total de 60 hores, ja que este programa d'innovació educativa s'ajusta al que preceptua l'article quinze de l'Ordre de 9 de juny de 1994 que regula la convocatòria, el reconeixement, la certificació i el registre de les activitats de formació permanent del professorat (DOGV núm. 2328, de 17.08.1994) tal com assenyala l'article sèptim de l'Ordre de 10 de juny de 1994 per la qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyança, a l'efecte del complement retributiu associat a formació (DOGV núm. 2328, de 17.08.1994).
Quint. Finançament
El finançament del programa anirà a càrrec de l'aplicació pressupostària 64.12.102L.954 corresponent a l'aportació del Ministeri d'Educació, i de l'aplicació pressupostària 50.52.81.466.88.2 corresponent als pressupostos de la Generalitat per a l'any 2010, per un import global màxim de 30.000 euros, destinats a cobrir el cost de les accions de formació, seguiment i materials per a la realització del programa.
Sext. Selecció, seguiment i avaluació
1. A fi de realitzar la selecció dels centres participants en este programa i de realitzar-ne el seguiment i l'avaluació es constituirà una comissió de selecció, seguiment i avaluació.
2. Composició de la comissió de selecció, seguiment i avaluació.
La comissió que es constituirà en la Direcció General d'Avaluació, Innovació i Qualitat Educativa i de la Formació Professional estarà composta per:
President:
- El/La cap d'Àrea d'Avaluació, Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional o persona en qui delegue.
Vocals:
- El/La cap del Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional.
- El/La cap del Servici d'Estudis de la Direcció General d'Avaluació, Innovació i Qualitat Educativa i de la Formació Professional.
- El gerent de la Fundació de la Comunitat Valenciana per a la Qualitat de l'Educació.
- Un assessor o assessora de centres de formació i innovació i recursos educatius (CEFIRE), designat pel director/a general de Personal.
- El/La responsable de la Unitat d'Avaluació Educativa que farà de secretari/ària.
3. Els criteris que l'esmentada comissió tindrà en compte per a la selecció dels centres i professors participants seran els següents:
a) Pertinença a la Xarxa de Centres de Qualitat i Avaluació segons allò que s'ha determinat en l'Orde de 22 de març de 2005 de la Conselleria de Cultura, Educació i Esport. (DOCV del 15 04 2005), fins a 15 punts.
b) Estabilitat del professorat de Matemàtiques del centre que participarà en este programa, fins a 10 punts.
c) La formació prèvia i la participació d'este professorat en plans i programes experimentals relacionats amb la innovació i la investigació educatives, especialment les relacionades amb l'ensenyança de les Matemàtiques, segons el registre d'activitats de formació del professorat de la Direcció General de Personal, fins a 10 punts.
d) L'experiència prèvia del centre en plans i programes experimentals i d'innovació, i especialment en temes relacionats amb l'ensenyança de les Matemàtiques, fins a 10 punts.
4. Tenint en compte el caràcter experimental d'este programa els criteris anteriors es podran complementar amb els següents:
a) Distribució territorial.
b) Titularitat del centre.
c) Programa d'Ensenyança Bilingüe que tinga aprovat el centre.
d) Oferta educativa, nombre d'unitats i nombre d'alumnes.
e) Evolució dels resultats acadèmics en els últims anys i resultats en les avaluacions diagnòstiques.
5. La comissió de selecció, seguiment i avaluació elaborarà un informe d'avaluació final del programa que n'inclourà en tot cas una valoració general, propostes de millora i grau d'aplicabilitat en l'àmbit de la Comunitat Valenciana de la referida bona pràctica.
6. El citat informe serà elevat a la Direcció General d'Avaluació, Innovació i Qualitat Educativa i de la Formació Professional.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992), i 10, 14 i 46 de la Llei reguladora de la jurisdicció contenciosa administrativa (BOE núm. 167, de 14.07.1998), contra esta resolució, que posa fi a la via administrativa, es podrà interposar potestativament un recurs en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar des de l'endemà de la firma i publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la firma i publicació.
València, 6 de setembre de 2010.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.